Rugbyman in murg en been is Leeus se nuwe rugbybaasDie oue en die nuwe. Kevin de Klerk, wat as president van die GLRU uitgetree het, wens sy opvolger, Neville Jardine, geluk met sy verkiesing. (Foto GLRU) Neville Jardine, wat uit ŉ rugbyfamilie soos min kom, is Maandag tot die nuwe president van die Goue Leeus rugby-unie verkies. Hy volg die oud-Springbok Kevin de Klerk op wat ná nege jaar in die tuig bedank het. Jardine is die seun van wyle Bill Jardine, wat in 1995 die sameroeper van die Suid-Afrikaanse Rugbyunie was en dus ook as ŉ keurder vir die 1995 Wêreldbeker-wenspan gedien het. Die nuwe president is al die afgelope 40 jaar as speler, skeidsregter en administrateur by die spel betrokke. Jardine het 25 jaar op die voorsittersraad van die Goue Leeus gedien en was sedert 2009 die adjunkpresident van die unie. “Dit is ŉ eer vir my om die Leeus as president te dien. Ek voel ná my jare in die voorsittersraad en as adjunk-president gereed om hierdie nuwe uitdaging te takel,” het hy ná sy verkiesing gesê.